CELEX: 52021PC0611
Language: sl
Date: 2021-10-06
Title: Predlog UREDBA SVETA o dodelitvi ribolovnih možnosti na podlagi Protokola (2021–2024) o izvajanju Sporazuma o partnerstvu o trajnostnem ribištvu med Evropsko unijo in vlado Cookovih otokov

EVROPSKA KOMISIJA
            Bruselj, 6.10.2021
            COM(2021) 611 final
            2021/0310(NLE)
            
            Predlog
            UREDBA SVETA
            o dodelitvi ribolovnih možnosti na podlagi Protokola (2021–2024) o izvajanju Sporazuma o partnerstvu o trajnostnem ribištvu med Evropsko unijo in vlado Cookovih otokov
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Sporazum o partnerstvu o trajnostnem ribištvu med Evropsko unijo in vlado Cookovih otokov je bil podpisan 3. maja 2016 oziroma 14. maja 2016 ter se je začel začasno uporabljati 14. maja 2016 za obdobje osmih let. Sporazum se podaljšuje s tihim soglasjem in je še vedno veljaven. Prvi štiriletni protokol o izvajanju Sporazuma o partnerstvu o trajnostnem ribištvu se je začel začasno uporabljati 14. oktobra 2016 in je prenehal veljati 13. oktobra 2020. Tako Sporazum kot Protokol sta začela veljati 10. maja 2017.
               
               
                  Svet je 7. julija 2020 sprejel mandat
                     1
                  , s katerim je Evropsko komisijo pooblastil, da začne pogajanja o novem protokolu k Sporazumu o partnerstvu o trajnostnem ribištvu med Evropsko unijo in vlado Cookovih otokov (v nadaljnjem besedilu: Cookovi otoki) ter morebitnem podaljšanju Protokola
                     2
                   k navedenemu sporazumu, ki naj bi prenehal veljati 13. oktobra 2020. 
               
               
                  Pogajalci EU in Cookovih otokov so se v prvem krogu pogajanj (16. julija 2020) dogovorili, da bo zaradi kompleksnosti pogajanj za njihovo dokončanje potrebnih več krogov. Zato sta se pogodbenici sporazumeli, da se Protokol podaljša za največ eno leto v skladu z mandatom Sveta. To podaljšanje je opredeljeno s sporazumom v obliki izmenjave pisem, parafiranim 29. julija 2020 v Bruslju in na Rarotongi (Cookovi otoki).
               
               
                  Protokol je bil podaljšan za eno leto od datuma podpisa sporazuma v obliki izmenjave pisem s strani obeh pogodbenic, tj. 14. novembra 2020. Zato bo sedanji protokol prenehal veljati 13. novembra 2021.
               
               
                  Komisija je na podlagi ustreznih pogajalskih smernic
                     3
                   opravila pogajanja s Cookovimi otoki za sklenitev novega protokola v imenu Evropske unije o izvajanju Sporazuma o partnerstvu o trajnostnem ribištvu. Pogajalci so po koncu pogajanj 28. julija 2021 parafirali Protokol. Novi protokol zajema obdobje treh let od datuma začetka začasne uporabe, ki je določen v členu 11 Protokola, tj. od datuma, na katerega ga podpišeta obe pogodbenici.
               
               
                  Cilj Protokola je plovilom Unije zagotoviti ribolovne možnosti na ribolovnih območjih Cookovih otokov v skladu z znanstvenim mnenjem in priporočili Komisije za ribištvo zahodnega in srednjega Pacifika (WCPFC) v okviru omejitev razpoložljivega presežka. Cilj je tudi okrepiti sodelovanje med Evropsko unijo in Cookovimi otoki, da se v interesu obeh pogodbenic vzpostavi partnerski okvir za razvoj trajnostne ribiške politike in odgovorno izkoriščanje ribolovnih virov na ribolovnih območjih Cookovih otokov.
               
            
            
               V skladu z novim protokolom med EU in Cookovimi otoki lahko flota EU na ribolovnih območjih Cookovih otokov lovi različne vrste tunov, pri čemer ribolovne možnosti znašajo:
            
            
               –4 plovila za ribolov tuna z zaporno plavarico, ki imajo dostop do ribolovnih območij Cookovih otokov 100 dni na leto;
            
            
               –flota EU lahko na zahtevo dobi na voljo dodatnih 110 dni na leto.
            
            
               Namen tega predloga je določiti porazdelitev ribolovnih možnosti iz Protokola o izvajanju Sporazuma o partnerstvu o trajnostnem ribištvu med EU in Cookovimi otoki med državami članicami.
            
            
               •Skladnost z veljavnimi predpisi s področja zadevne politike
            
            
               
                  V skladu s prednostnimi nalogami uredbe o skupni ribiški politiki
                     4
                   Protokol plovilom Unije zagotavlja ribolovne možnosti na ribolovnih območjih Cookovih otokov na podlagi najboljšega razpoložljivega znanstvenega mnenja in ob upoštevanju priporočil WCPFC. Protokol Evropski uniji in Cookovim otokom prav tako omogoča tesnejše sodelovanje pri spodbujanju odgovornega izkoriščanja ribolovnih virov na ribolovnih območjih Cookovih otokov in podpiranje prizadevanj Cookovih otokov za razvoj ribiškega sektorja, kar je v interesu obeh pogodbenic. 
               
            
            
               •Skladnost z drugimi politikami Unije
            
            
               
                  Pogajanja o novem protokolu o izvajanju Sporazuma o partnerstvu o trajnostnem ribištvu, ki med drugim vključujejo ta predlog za podaljšanje, so del zunanjega delovanja EU v zvezi z afriškimi, karibskimi in pacifiškimi državami, pri teh pogajanjih pa se upoštevajo zlasti cilji EU v zvezi s spoštovanjem demokratičnih načel in človekovih pravic.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
         
         
            
               
                  Pravna podlaga je člen 43(3) Pogodbe o delovanju Evropske unije, ki določa, da Svet na predlog Komisije sprejme ukrepe o dodelitvi ribolovnih možnosti. 
               
            
            
               •Subsidiarnost (za neizključno pristojnost) 
            
            
               Predlog je v izključni pristojnosti Evropske unije.
            
            
               •Sorazmernost
            
            
               Predlog je sorazmeren s ciljem vzpostavitve pravnega, okoljskega, ekonomskega in socialnega okvira upravljanja za ribolovne dejavnosti, ki jih plovila Unije izvajajo v vodah tretjih držav, kot je določeno v členu 31 uredbe o skupni ribiški politiki. Predlog je skladen z navedenimi določbami in prav tako z določbami glede finančne pomoči tretjim državam iz člena 32 navedene uredbe.
            
            
               3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA
            
            
               •Naknadne ocene/preverjanja primernosti obstoječe zakonodaje
            
            
               
                  Posvetovanja z deležniki so bila opravljena v okviru ocene Protokola za obdobje 2016–2020. Na tehničnih sestankih so bila posvetovanja opravljena tudi s strokovnjaki držav članic. Posvetovanja so se zaključila s sklepom, da bi bilo Protokol s Cookovimi otoki koristno obnoviti. 
               
            
            
               •Posvetovanja z deležniki
            
            
               
                  V okviru ocene so bila opravljena posvetovanja z državami članicami, predstavniki sektorja, mednarodnimi organizacijami civilne družbe ter ribiško upravo in predstavniki civilne družbe Cookovih otokov. Posvetovanja so potekala tudi v okviru Svetovalnega sveta za ribolov v oddaljenih vodah.
               
            
            
               •Zbiranje in uporaba strokovnih mnenj
            
            
               
                  Predhodno in naknadno oceno je za Komisijo v skladu s členom 31(10) uredbe o skupni ribiški politiki opravil neodvisni svetovalec.
               
            
            
               •Ocena učinka
            
            
               
                  Ni relevantno.
               
            
            
               •Primernost in poenostavitev ureditve
            
            
               
                  Ni relevantno.
               
            
            
               •Temeljne pravice
            
            
               Sklenjeni sporazum vključuje klavzulo o posledicah kršitev bistvenih elementov člena 9 Sporazuma iz Cotonouja
                  5
                glede človekovih pravic ali ustreznega člena v sporazumu, ki ga bo nasledil.
            
            
               4.PRORAČUNSKE POSLEDICE
            
            
               
                  Osnutek uredbe ne vpliva na proračun Unije.
               
            
         
         
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               Ureditev spremljanja je določena v Sporazumu o partnerstvu o trajnostnem ribištvu in njegovem protokolu o izvajanju.
            
            
               2021/0310 (NLE)
            
            
               Predlog
            
            
               UREDBA SVETA
            
            
               o dodelitvi ribolovnih možnosti na podlagi Protokola (2021–2024) o izvajanju Sporazuma o partnerstvu o trajnostnem ribištvu med Evropsko unijo in vlado Cookovih otokov
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije ter zlasti člena 43(3) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Sporazum o partnerstvu o trajnostnem ribištvu med Evropsko unijo in vlado Cookovih otokov
                  6
                (v nadaljnjem besedilu: Sporazum), odobren s Sklepom Sveta (EU) 2017/418
                  7
               , je začel veljati 10. maja 2017. Protokol o izvajanju Sporazuma (v nadaljnjem besedilu: Protokol) se je začasno uporabljal od 14. oktobra 2016
                  8
                za obdobje štirih let.
            
            
               (2)Protokol je bil podaljšan za eno leto in naj bi prenehal veljati 13. novembra 2021
                  9
               .
            
            
               (3)Svet je 7. julija 2020 Komisijo pooblastil, da s Cookovimi otoki začne pogajanja o novem protokolu o izvajanju Sporazuma o partnerstvu o trajnostnem ribištvu.
            
            
               (4)Kot rezultat teh pogajanj je bil Protokol parafiran 28. julija 2021.
            
            
               (5)Svet je […] sprejel Sklep (EU) 2021/…
                  10
                o podpisu in začasni uporabi novega protokola s pridržkom njegove poznejše sklenitve. 
            
            
               (6)Ribolovne možnosti iz Protokola bi bilo treba državam članicam dodeliti za celotno obdobje uporabe Protokola.
            
            
               (7)Ta uredba bi morala začeti veljati čim prej glede na gospodarski pomen ribolovnih dejavnosti Unije na ribolovnih območjih Cookovih otokov in glede na potrebo po preprečitvi prekinitve teh dejavnosti po izteku sedanjega protokola.
            
            
               (8)Protokol se bo začasno uporabljal od datuma njegovega podpisa, da se zagotovijo ribolovne dejavnosti plovil Unije. Zato bi bilo treba to uredbo uporabljati od istega datuma –
            
            
               SPREJEL NASLEDNJO UREDBO:
            
         
         
            
               Člen 1
            
            
               Ribolovne možnosti, določene na podlagi Protokola o izvajanju Sporazuma o partnerstvu o trajnostnem ribištvu med Evropsko unijo in vlado Cookovih otokov, se državam članicam dodelijo na naslednji način:
            
            
               –plovila za ribolov tuna s potegalko:
            
            
               –Španija: 3 plovila;
            
            
               –Francija:  1 plovilo.
            
            
               Člen 2
            
            
               Ta uredba začne veljati dan po objavi v Uradnem listu Evropske unije.
            
            
               Uporablja se od [Urad za publikacije: vstaviti datum podpisa Protokola].
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju,
            
            
               
                     Za Svet
               
               
                     predsednik
               
            
         
         
            
                  
                     (1)
                  
                        SKLEP SVETA o pooblastilu za začetek pogajanj o novem protokolu k Sporazumu o partnerstvu o trajnostnem ribištvu med Evropsko unijo in vlado Cookovih otokov ter morebitnem podaljšanju sedanjega protokola k navedenemu sporazumu (ST 8848/20).
               
               
                  
                     (2)
                  
                        Protokol o izvajanju Sporazuma o partnerstvu o trajnostnem ribištvu med Evropsko unijo in vlado Cookovih otokov (UL L 131, 20.5.2016, str. 10).
               
               
                  
                     (3)
                  
                        Sprejete 22. oktobra 2015 na 3418. zasedanju Sveta za kmetijstvo in ribištvo.
               
               
                  
                     (4)
                  
                        UL L 354, 28.12.2013, str. 22.
               
               
                  
                     (5)
                  
                        UL L 317, 15.12.2000, str. 3.
               
               
                  
                     (6)
                  
                        UL L 131, 20.5.2016, str. 3.
               
               
                  
                     (7)
                  
                        Sklep Sveta (EU) 2017/418 z dne 28. februarja 2017 o sklenitvi, v imenu Evropske unije, Sporazuma o partnerstvu o trajnostnem ribištvu med Evropsko unijo in vlado Cookovih otokov ter njegovega protokola o izvajanju (UL L 64, 10.3.2017, str. 1).
               
               
                  
                     (8)
                  
                        UL L 289, 25.10.2016, str. 1.
               
               
                  
                     (9)
                  
                        UL L 395, 25.11.2020, str. 1.
               
               
                  
                     (10)
                  
                        Sklep Sveta (EU) 2021/… z dne … 2021 o … (UL C […], […], str. […]).